การขับเคลื่อนชุมชนคุณธรรมโดยพลังบวร (บ้าน วัด โรงเรียน)

สู่สังคมคุณธรรมที่มั่นคง มั่งคั่งและยั่งยืน”

ภายใต้ศูนย์ศึกษาพระพุทธศาสนาวันอาทิตย์(ศพอ.)

\*\*\*\*\*\*\*\*\*\*\*\*\*\*\*\*\*\*\*\*\*\*\*

“การขับเคลื่อนชุมชนคุณธรรมโดยพลังบวร (บ้าน วัด โรงเรียน) สู่สังคมคุณธรรมที่มั่นคง มั่งคั่งและยั่งยืน” ซึ่งเป็นหนึ่งในโครงการที่อยู่ในยุทธศาสตร์ชาติ ๒๐ ปี ของรัฐบาลและยังเป็นนโยบายที่สำคัญของกระทรวงวัฒนธรรมด้วย กล่าวคือ ในกรอบยุทธศาสตร์ชาติ ๒๐ ปีได้กำหนดวิสัยทัศน์ไว้ว่า”ประเทศมีความมั่นคง มั่งคั่ง ยั่งยืน เป็นประเทศพัฒนาแล้วด้วยการพัฒนาตามปรัชญาของเศรษฐกิจพอเพียง”เพื่อให้คนไทยมีความสุข สำหรับกระทรวงวัฒนธรรมได้กำหนดยุทธศาสตร์เพื่อให้สอดคล้องกับยุทธศาสตร์ชาติ โดยมีวิสัยทัศน์ “วัฒนธรรมไทยเข้มแข็งเป็นรากฐานสำคัญของการพัฒนาคน สังคมและเศรษฐกิจของประเทศอย่างยั่งยืน” โดยเน้นสร้างคนดี สังคมดี มีคุณธรรมจริยธรรม ซึ่งจะมีการเสริมสร้าง “ชุมชนคุณธรรม องค์กรคุณธรรม”ตามนโยบายของรัฐบาลและกระทรวงวัฒนธรรมที่ต้องการส่งเสริมให้ศาสนามีบทบาทนำในการเทิดทูนสถาบันหลักของชาติ คือ ชาติ ศาสนา พระมหากษัตริย์ ตลอดจนส่งเสริมความเข้าใจอันดีและสมานฉันท์ของทุกศาสนา รวมทั้งต้องการสืบสาน สร้างสรรค์ งานด้านศาสนา ศิลปะและวัฒนธรรม โดยใช้ศาสนา ศิลปะ วัฒนธรรมเป็นเครื่องหล่อหลอม ยึดเหนี่ยว สร้างคุณค่าทางสังคมและสร้างภูมิคุ้มกันให้กับสถาบันครอบครัว ชุมชน สังคมและประเทศชาติให้เกิดความเข้มแข็ง เกิดค่านิยมที่ดีงามในการดำเนินชีวิตอย่างรู้รักสามัคคี และยังสามารถนำทุนทางวัฒนธรรม มาเพิ่มมูลค่าให้เศรษฐกิจชุมชน

กระทรวงวัฒนธรรม ได้มอบหมายภารกิจให้กรมการศาสนาดำเนินการเพื่อให้เป็นไปตามนโยบายและยุทธศาสตร์ชาติดังกล่าว โดยการสร้างเสริมให้เกิดชุมชนคุณธรรม สังคมคุณธรรมจากการใช้พลังบวร คือ บ้าน-วัด-โรงเรียน ผ่านโครงการศูนย์ศึกษาพระพุทธศาสนาวันอาทิตย์ (ศพอ.)ซึ่งเป็นโครงการสำคัญที่สนองนโยบายกระทรวงวัฒนธรรม ที่มีคณะสงฆ์เป็นกำลังสำคัญในการนำพระพุทธศาสนามาพัฒนาเยาวชนไทยให้เป็นคนดี มีคุณธรรม ซึ่งเป็นการวางรากฐานให้กับเด็กเยาวชนได้อย่างดียิ่ง เนื่องจากคนไทยกับพระพุทธศาสนาเป็นของคู่กัน คนไทย มีความใกล้ชิดผูกพันกับวัดอย่างแยกไม่ออก วัดคือศูนย์รวมจิตใจของคนไทย

ดังนั้น ศูนย์ศึกษาพระพุทธศาสนาวันอาทิตย์ จึงเป็นองค์กรทางพระพุทธศาสนาหนึ่งในชุมชนที่พระคุณเจ้าได้จัดตั้งขึ้นเพื่อเป็นแหล่งบ่มเพาะปลูกฝังคุณธรรมจริยธรรมให้แก่เด็ก เยาวชนและประชาชน เป็นเสมือนสถาบันพัฒนาคุณภาพชีวิตของเด็กเยาวชนและประชาชน ซึ่งศูนย์ศึกษาพระพุทธศาสนาวันอาทิตย์ได้รับการส่งเสริมให้มีบทบาทเพิ่มขึ้นทุกปีเพื่อให้สอดคล้องกับบริบทของสังคมที่เปลี่ยนแปลงไป โดยได้รับความร่วมมือเป็นอย่างดียิ่งจากภาคคณะสงฆ์ ภาครัฐ และภาคเอกชนในพื้นที่ ได้ให้ความร่วมมือในการพัฒนาศพอ.ให้มีคุณภาพ ทำให้ศพอ.มีบทบาทในการพัฒนาชุมชน โดยมีสำนักงานวัฒนธรรมจังหวัดเป็นหน่วยงานปฏิบัติในพื้นที่ที่ดูแลเอาใจใส่และมีส่วนผลักดันและพัฒนาศูนย์ศึกษาพระพุทธศาสนาวันอาทิตย์มาอย่างต่อเนื่อง ขณะนี้ ศพอ.มีจำนวนถึง ๔,๐๐๐ กว่าศูนย์ฯ กระจายครอบคลุมพื้นที่ทั่วประเทศ เป็นศพอ.ที่มีบทบาทสำคัญต่อชาติบ้านเมือง โดยเฉพาะเป็นโครงการที่เสริมสร้างความเข้มแข็งให้กับชุมชน

นอกจากบทบาทของศูนย์ศึกษาพระพุทธศาสนาวันอาทิตย์ ได้มีการเรียนการสอนวิชาพระพุทธศาสนา อบรมคุณธรรมจริยธรรมให้แก่เด็ก เยาวชนแล้ว ยังมีบทบาทการสร้างเสริมรายได้ให้กับคนในชุมชน รวมทั้งร่วมสร้างชุมชนคุณธรรมให้มากขึ้น ภายใต้ระบบประชารัฐ และอาศัย “คุณธรรม” ๔ ประการ คือ พอเพียง วินัย สุจริต จิตอาสา เป็นพื้นฐาน โดยมี ศพอ.เป็นฐานปฏิบัติการ ปรับเพิ่มบทบาทของศพอ. ที่เข้มแข็งอยู่แล้วให้เป็นศูนย์กลางของชุมชนที่มีหลายบทบาทในเวลาเดียวกันและสามารถส่งเสริมคุณธรรมจริยธรรมให้กับคนในชุมชนแบบครบวงจร กล่าวคือ เป็นแหล่งเรียนรู้ศีลธรรม เป็นศูนย์การเรียนรู้ปรัชญาของเศรษฐกิจพอเพียงของชุมชน เป็นศูนย์กลางการจัดกิจกรรมทางพระพุทธศาสนาและวัฒนธรรม เป็นศูนย์พิพิธภัณฑ์ของชุมชน และเป็นศูนย์ฝึกวิชาชีพในวัด ภายใต้การสนับสนุนของกรมการศาสนาอย่างใกล้ชิด เพื่อให้สอดรับกับสถานการณ์ปัจจุบัน โดยมีพลังที่สำคัญในชุมชน คือ บ้าน- วัด -โรงเรียน หรือ บวร มีส่วนร่วมดำเนินการ เพื่อให้ศพอ. เป็นศูนย์ต้นแบบของชุมชน ที่สามารถเกื้อกูล ศพอ.อื่นๆให้ทำหน้าที่เสริมสร้าง“ชุมชนคุณธรรม” ให้เกิดขึ้น ทั่วประเทศ ด้วยพลังของ บวร (บ้าน วัด โรงเรียน)อย่างมั่นคงและยั่งยืน

สำหรับความหมายของ “ชุมชนคุณธรรม” คือ ชุมชนที่พึ่งตนเองได้ คนในชุมชน มีคุณธรรมจริยธรรม ยึดมั่นในสถาบันชาติศาสนา และพระมหากษัตริย์ มีความพร้อมทางกาย ใจ สติปัญญา มีความเป็นสากล รู้คุณค่าความเป็นไทย พัฒนาคุณภาพชีวิตตามหลักธรรมทางศาสนา ปรัชญาของเศรษฐกิจพอเพียง และวิถีวัฒนธรรมไทย มีความปรองดองสมานฉันท์ มีความสุข มีความมั่นคง เสมอภาคและเป็นธรรม ซึ่งเป็นชุมชนที่เกิดจากการมีส่วนร่วมของประชาชนทุกภาคส่วน(บวร) ภายใต้ระบบประชารัฐ

การเปิดโอกาสให้ “บวร” เข้ามามีส่วนร่วมในการสร้างเสริมชุมชนคุณธรรม

กระทรวงวัฒนธรรมได้เล็งเห็นความสำคัญของพลังบวร (บ้าน วัด โรงเรียน) ซึ่งเป็นสถาบันที่อยู่คู่สังคมไทยมายาวนานและเป็นทุนมรดกทางสังคมที่มีบทบาทมากในชุมชน ให้เข้ามามีบทบาทในการพัฒนาและบริหารจัดการศูนย์ศึกษาพระพุทธศาสนาวันอาทิตย์ในชุมชนของตน โดยอาศัยกระบวนการมีส่วนร่วมของทุกฝ่ายในชุมชน ให้เข้ามามีส่วนร่วมคิด ร่วมวางแผน ร่วมลงมือทำและร่วมกันประเมินผล ซึ่งจะทำให้ทุกฝ่ายรู้สึกถึงความเป็นเจ้าของศูนย์ศึกษาพระพุทธศาสนาวันอาทิตย์ ที่เป็นศูนย์แห่งการเรียนรู้ร่วมกัน (Learning Society)

บ้าน สถาบันครอบครัวหรือคนในชุมชน ให้การสนับสนุนศพอ.ในวัดให้ทำหน้าที่ถ่ายทอดวัฒนธรรมขัดเกลาเด็กให้เป็นสมาชิกที่ดีของสังคมหรือเข้าร่วมจัดกิจกรรมทางศาสนา /วัฒนธรรม ร่วมเป็นจิตอาสาบำเพ็ญประโยชน์ในวัด (ศพอ.)/ในชุมชน ฯลฯ

วัด หรือ ศพอ.เป็นแหล่งขัดเกลาบ่มเพาะศีลธรรม/สืบสานวัฒนธรรมและเป็นศูนย์รวมจิตใจของชุมชนทำหน้าที่สอนธรรมศึกษา จัดกิจกรรมทางศาสนา/วัฒนธรรม เชิญชวนคนในชุมชนร่วมเป็นสมาชิกของศพอ. ตลอดทั้งเป็นศูนย์รวมจิตใจของประชาชนในชุมชน ซึ่งมีส่วนทำให้ปัญหาของชุมชนลดน้อยลง ประชาชนในชุมชนมีความสามัคคีปรองดองและอยู่ร่วมกันอย่างมีความสุข รวมทั้งทำให้เกิดความเป็นปึกแผ่นมั่นคงของสังคม

โรงเรียนหรือสถาบันการศึกษา ทำหน้าที่ ถ่ายทอดให้ความรู้ ฝึกทักษะอาชีพ ขัดเกลาและถ่ายทอดทางวัฒนธรรม ตามความต้องการของสังคม รวมทั้งสอนธรรมศึกษาในโรงเรียน ร่วมจัดกิจกรรมในวัดหรือศพอ.โดยนำนักเรียนไปวัด (ศพอ.) ทุกวันพระ นิมนต์พระมาเทศน์ทุกวันพระ นำนักเรียนทำกิจกรรมบำเพ็ญประโยชน์ที่วัด (ศพอ.) ฯลฯ

พลังบวร (บ้าน วัด โรงเรียน) จึงเป็นพลังที่สำคัญในสังคมที่จะสามารถนำมาเป็นกลไกในการพัฒนาและสร้างชุมชนให้เข้มแข็งก่อให้เกิดกระบวนการสร้างสังคมคุณธรรม อย่างยั่งยืนในทุกพื้นที่โดยให้ทำหน้าที่เป็นแกนกลางในการพัฒนา ร่วมวางแผน ดำเนินการ พัฒนาให้เป็นชุมชนคุณธรรม โดยโรงเรียนมีบทบาทในการสร้างเยาวชนให้เป็นสมาชิกที่ดีของสังคม ให้สามารถดำรงชีวิตอยู่ในสังคมได้อย่างมีความสุข ขณะเดียวกันชุมชนก็มีบทบาทและความสำคัญต่อการจัดการศึกษาของโรงเรียน ทั้งในแง่ของการเป็นแหล่งเรียนรู้มรดกทางวัฒนธรรม ประเพณี ค่านิยมของสังคม และวัดก็มีบทบาทหน้าที่ที่จะให้การอบรมกล่อมเกลาสมาชิกในชุมชน

ดังนั้น หากการประสานการทำงานของสามประสาน คือ บ้าน-วัด-โรงเรียน มีความเข้มแข็งและมีประสิทธิภาพ ก็จะทำให้เกิดชุมชนคุณธรรมเป็นรูปธรรมมากยิ่งขึ้น **โดยมีเป้าหมายให้เริ่มดำเนินการเฉพาะศพอ.ในพื้นที่ที่มีความพร้อม มีศักยภาพ และมีพระคุณเจ้า ท่านเจ้าอาวาส หรือผู้บริหารศูนย์ ที่มีความตั้งใจและมีเมตตาที่จะเป็นผู้นำบริหารจัดการศพอ. ร่วมกับผู้บริหารโรงเรียน/สถานศึกษาฯ และคนในพื้นที่**

หลักการสร้างชุมชนคุณธรรม

การขับเคลื่อนเพื่อให้เกิด “ชุมชนคุณธรรม สู่สังคมคุณธรรม” ในทุกพื้นที่ มีหลักการสำคัญ คือ การประสานสัมพันธ์ การมีส่วนร่วมระหว่างบ้าน(ชุมชน)-วัด (ศพอ.)- โรงเรียน หรือ บวร ซึ่งเป็นองค์กรหลักในชุมชนที่เป็นพลังสำคัญในการขับเคลื่อนให้เกิดการพัฒนาและสร้างชุมชนให้เข้มแข็ง ก้าวสู่ “สังคมคุณธรรม” โดยความร่วมมือส่งเสริมสนับสนุนจากหน่วยงานต่างๆในพื้นที่ เพื่อร่วมเชิดชูสถาบันชาติ ศาสนา และพระมหากษัตริย์  **ด้วยการยึดมั่นในข้อปฏิบัติหลัก ๓ ประการ คือ**

**๑)ยึดถือและปฏิบัติตามหลักธรรมทางศาสนาของแต่ละศาสนา** อาทิ ศาสนาพุทธรักษาศีล ๕

**๒)น้อมนำหลักปรัชญาของเศรษฐกิจพอเพียงมาเป็นหลักในการพัฒนาคุณภาพชีวิต** ให้สามารถดำเนินชีวิตอย่างมั่นคงบนพื้นฐานของการพึ่งพาตนเอง พอมีพอกิน รู้จักพอประมาณ และคำนึงถึงความมีเหตุผลด้วยสำนึกในพระมหากรุณาธิคุณ

**๓) ดำรงชีวิตตามวิถีวัฒนธรรมประเพณีที่ดีงามของไทย** เปิดพื้นที่ศูนย์ศึกษาพระพุทธศาสนาวันอาทิตย์ให้เป็นพื้นที่สร้างสรรค์เป็นแหล่งเรียนรู้ทางประวัติศาสตร์และเป็นที่จัดกิจกรรมทางศาสนา ศิลปวัฒนธรรมของชุมชน

บทบาทของ ศพอ. กับการสร้างชุมชนคุณธรรม

กรมการศาสนา จะให้ศูนย์ศึกษาพระพุทธศาสนาวันอาทิตย์ มีบทบาทอันหลากหลายสามารถเป็นพลังสำคัญที่จะพัฒนาส่งเสริมคุณธรรมจริยธรรม ต่อยอดมรดกภูมิปัญญาไทยให้เป็นสินค้าและบริการทางวัฒนธรรมให้กับคนในชุมชน เป็นบทบาทใหม่ที่กว้างขวางและเข้าถึงชุมชน สามารถรองรับการพัฒนาคุณภาพชีวิตทุกช่วงวัยของประชาชนทุกกลุ่มเป้าหมายในชุมชน ให้ความสำคัญกับการลดเวลาเรียนเพิ่มเวลารู้ ทั้งเด็ก เยาวชนและผู้ปกครอง ให้เกิดการเรียนรู้ อนุรักษ์ สืบสานวัฒนธรรมไทย ตลอดจนศาสนพิธีที่ทรงคุณค่าให้ดำรงอยู่เพื่อตอบสนองต่อความต้องการของคนในชุมชนให้มีรายได้จากการเข้าร่วมกิจกรรมใน ศพอ. โดยเปิดเป็นศูนย์ฝึกอาชีพในศพอ.เป็นที่ฝึกอาชีพแก่เด็ก เยาวชน และประชาชนในชุมชนที่ต้องการพัฒนาวิชาชีพต่าง ๆ เช่น งานบริการ งานช่างต่างๆ ช่างตัดผม ช่างเย็บผ้า ช่างปูน ช่างเชื่อม หัตถกรรม งานผลิตเพื่อธุรกิจการค้า ให้มีความรู้ความสามารถ ในการผลิตสินค้าหัตถกรรมหรือสินค้าอื่นตามความสนใจออกจำหน่าย สร้างงานสร้างรายได้ ให้ทุกคนมีงานทำอย่างทั่วถึง ช่วยยกระดับมาตรฐานความเป็นอยู่ให้สูงขึ้น ช่วยลดปัญหาคนว่างงาน ช่วยให้เศรษฐกิจและสังคมของประเทศดีขึ้น ผ่อนคลายปัญหาอาชญากรรม

| บทบาทของศพอ.ในปัจจุบัน | | | บทบาทใหม่ของศพอ.ที่เพิ่มขึ้น |
| --- | --- | --- | --- |
| กิจกรรมการเรียนการสอน | กิจกรรมพัฒนาผู้เรียน | | กิจกรรมการเรียนการสอนและพัฒนาผู้เรียน |
| -สอนธรรมศึกษา  ชั้นตรี – โท – เอก  ตามหลักสูตรธรรมศึกษาของกรมการศาสนา | -กิจกรรมทางพระพุทธศาสนา ในวันสำคัญทางพระพุทธศาสนา /วันสำคัญที่เกี่ยวกับสถาบันพระมหากษัตริย์ | | ยึดมั่นในหลักธรรมทางศาสนา  -กิจกรรมการเรียนการสอนธรรมศึกษาชั้นต้น กลาง และชั้นสูง ให้สอดแทรกหลักปรัชญาของเศรษฐกิจพอเพียงในทุกชั้นเรียน  -กิจกรรมอบรมธรรมะให้กับผู้ปกครองโดยเปิดเสียงตามสายขณะผู้ปกครองรวมกลุ่มกันทำกิจกรรมสร้างงานสร้างอาชีพ  -กิจกรรมทางสังคมและอาสาสมัครในรูปแบบของชมรม ตามความ สนใจและความพร้อมของชุมชน อาทิ ชมรมฝึกอาชีพต่างๆ ชมรมอาสาบำเพ็ญสาธารณะประโยชน์ซึ่งเกิดจากความร่วมมือและความต้องการของคนในชุมชนเอง |
| -สอนเสริมวิชาสามัญ และวิชาเลือกพิเศษตามความสนใจและความพร้อมของศพอ. เช่น วิชาคณิตศาสตร์ วิทยาศาสตร์ คอมพิวเตอร์ ภาษาต่างประเทศ ดนตรีไทย รำไทย สิ่งประดิษฐ์ ฯลฯ | -กิจกรรมอบรมพัฒนาจิต/ค่ายคุณธรรม/ปฏิบัติธรรม/ สวดมนต์หมู่สรภัญญะ/ บรรยายธรรม/ ตอบปัญหาธรรมะ ฯลฯ  -กิจกรรมจิตอาสาบำเพ็ญประโยชน์ ดูแล สถานที่เรียน ศาลาการเปรียญ บริเวณพื้นที่ในวัด  -กิจกรรมทางวัฒนธรรม อาทิ จัดประเพณีแห่เทียนพรรษา  -จัดเป็นห้องสมุดแห่งการเรียนรู้ (Learning Resource Library ) ของชุมชน  -จัดเป็นพิพิธภัณฑ์ที่มีชีวิตของชุมชนเป็นแหล่งท่องเที่ยวทางโบราณสถานและวัฒนธรรมของชุมชน | ปฏิบัติตามหลักปรัชญาของเศรษฐกิจพอเพียง  -กิจกรรมปลูกฝังปรัชญาของเศรษฐกิจพอเพียงให้เป็นวิถีชีวิตทั้งผู้เรียน ผู้ปกครองและคนในชุมชน  - กิจกรรมที่เอื้อต่อการสร้างรายได้ฝึกทักษะวิชาชีพให้เป็นอาชีพเสริมให้กับพ่อแม่ผู้ปกครองที่มารอลูกเรียนในศพอ.  -กิจกรรมผลิตสินค้าครัวเรือนส่งเสริมให้ผู้เรียนและผู้ปกครองใช้สินค้าที่ผลิตเองเพื่อลดค่าใช้จ่ายในศูนย์ฯ /ในครัวเรือน  -กิจกรรมพัฒนาผลิตผลของชุมชนฯ โดยผลิตสินค้าให้มีความแตกต่างกันตามสภาพท้องถิ่น เพื่อให้เกิดเป็นรายได้ มีเงินหมุนเวียนเข้าศูนย์ฯ/วัด /ครอบครัว  -เปิดเป็นร้าน OTOP ของศพอ./ชุมชน ขายสินค้าที่ผลิตเองจากผู้ปกครองที่รวมกลุ่มกัน เป็นการกระจายรายได้ถึงชุมชน | |
|  |  | ดำรงชีวิตตามวิถีวัฒนธรรมไทย  -กิจกรรมรณรงค์ให้ผู้เรียนเห็นคุณค่าและภาคภูมิใจในความเป็นไทย ศิลปวัฒนธรรม นิยมไทย แต่งกายผ้าไทย ใช้ภาษาไทย ใช้สินค้าผลิตภัณฑ์จากภูมิปัญญาท้องถิ่น  -กิจกรรมฝึกมารยาทไทย  -กิจกรรมทางวัฒนธรรมธำรงไว้ซึ่งขนบธรรมเนียมประเพณีทางวัฒนธรรมที่ดีงามของไทย เช่น ประเพณีสงกรานต์ ประเพณีการบวช ประเพณีหล่อเทียนพรรษา ประเพณีถวายผ้าอาบน้ำฝน ประเพณีประจำถิ่นของชุมชน ฯลฯ | |

ดังนั้น การฟื้นฟูความเข้มแข็งของวัดในอดีตให้กลับคืนสู่สังคมโดยเฉพาะ ศพอ. ซึ่งกระจายอยู่ทั่วประเทศเป็นฐานปฏิบัติการที่มีคุณค่าอย่างยิ่งในการสร้างเสริม “ชุมชนคุณธรรม” เนื่องจากวัดในอดีตมีบทบาทมากมายที่ค้ำชูสังคมไทยให้ดำรงอยู่อย่างมั่นคง วัดเป็นทุกสิ่งทุกอย่างของชุมชน และมีบทบาทต่อคนในชุมชนนับตั้งแต่เกิดจนกระทั่งตาย กล่าวคือ วัดเป็นที่พึ่งทางจิตใจของชาวบ้าน มีพระคุณเจ้าเป็นผู้นำชาวบ้าน คอยให้คำปรึกษาสั่งสอน วัดยังเป็นที่ประกอบพิธีกรรมต่างๆที่ผูกพันกับวิถีชีวิตของทุกคนในทุกช่วงเวลาของชีวิต เป็นแหล่งอบรมทางปัญญา เป็นแหล่งรวมสรรพวิชาการความรู้ทั้งมวล เป็นศูนย์รวมศิลปะและวัฒนธรรม เป็นพิพิธภัณฑ์ เป็นรมณียสถานเป็นที่พักผ่อนหย่อนใจ เป็นสถานที่ชุมนุมพบปะสังสรรค์

จากความสำคัญของวัดในอดีตที่มีมากมายนี้ ทำให้กระทรวงวัฒนธรรมมีเป้าหมายที่จะค้นหาสิ่งดี ๆ ในวัดให้คืนกลับมาสู่สังคมไทย โดย**นำ ศพอ.ในวัด ซึ่งเป็นทุนทางสังคมที่มีคุณค่าและเข้มแข็งของไทย มาใช้ให้เกิดประโยชน์อย่างคุ้มค่า เพื่อร่วมฟื้นฟูวิถีถิ่น วิถีไทย** **โดยมีพระคุณเจ้าผู้มีเมตตาและเสียสละ เป็นผู้นำในการพัฒนาให้เกิดชุมชนคุณธรรม** ที่สามารถพึ่งพาตนเองได้ มีการบูรณาการการทำงานร่วมกับภาคีการพัฒนาทุกภาคส่วน ทั้งภาครัฐ เอกชน และประชาชน รวมทั้ง บวร ซึ่งจะช่วยลดช่องว่างทางสังคมให้มีความสมดุลตามวิถีไทย ให้คนไทยมีความ“ มั่งคั่ง มั่นคงและความสุขอย่างยั่งยืน” ตามนโยบายของรัฐบาล

\*\*\*\*\*\*\*\*\*